དེ་ཡང་སློབ་དཔོན་པདྨའི་ཐུགས་སྲས་དང་།རིགས་གསུམ་སེམས་དཔའི་སྒྱུ་འཕྲུལ།འཛམ་གླིང་ན་སྐད་གྲགས་ཆེ་བའི་དཔའ་བོའི་མི་སྣ་གླིང་རྗེ་གེ་སར་རྒྱལ་པོ་མཆོག་ལ་ཕྱི་ནང་གསང་བ་ཡང་གསང་གི་རྣམ་པར་ཐར་བའི་སྒོ་མཐའ་ཡས་ན་ཡང་།ཐུན་མོང་ངམ་ཚུལ་མཐོང་གི་ངོར་བོད་སིལ་བུར་འཐོར་བའི་རྗེས་ཏེ།རབ་བྱུང་དང་པོའི་བགྲང་བྱ་བཅུ་གཉིས་པ་ས་ཕོ་སྟག་ལ་འཁྲུངས་ལོ་ལ་བཞེད་ཚུལ་མི་འདྲ་བ་འགའ་མཆིས་ཀྱང་འདིར་བདུད་འཇོམས་ཆོས་འབྱུང་གི་ལུགས།མདོ་ཁམས་གླིང་ཡུལ་དུ་སྐུ་འཁྲུངས་པའི་མི་མཆོག།སྐྱེས་སྦྱང་གི་ཡོན་ཏན་བླ་ན་འཕགས་པའི་ལོ་རྒྱུས་མི་སྣ་རླབས་ཆེན་ཞིག་ཡིན་ལ།ཁོང་སྐུ་ན་ཆུང་བའི་དུས་དཀའ་སྤྱད་མང་པོ་བརྒྱུད་མཐར་གླིང་དཔའ་བརྟུལ་ཕུ་ནུ་ཚོགས་པའི་གཙོ་བོ་དང་གླིང་སྡེ་སྤྱིའི་དཔོན་པོར་གྱུར།རིམ་བཞིན་ཁོང་གིས་ཁོར་ཡུག་མང་ཚོགས་ཀྱི་བདེ་སྡུག་མི་སྙོམས་པའི་གནས་བབ་ལ་ཐུགས་ཁུར་ཆེན་པོ་མཛད་དེ།སྐབས་དེའི་སྤྱི་ཚོགས་བདེ་འཇགས་ལ་གནོད་སེམས་ཆེ་བའི་ཧོར་གུར་དཀར་སོགས་མི་བསྲུན་གདུག་རྩུབ་དང་སྒེར་གཅོད་ཅན་མང་པོ་དཔའ་ཕོ་རྩལ་གྱིས་ཆམ་ལ་ཕབ་ཏེ།ཧོར་ཤན་པ་དང་།འཇང་གཡུ་ལྷ།གཡུ་ཁྲི་གུང་སྔོན།མོན་དུང་སྐྱོང་སོགས་ལ་མཛའ་མཐུན་མནའ་འབྲེལ་བཙུགས་པའི་སྟོབས་ཤུགས་ལ་བརྟེན།ཁོར་ཡུག་གི་ཡུལ་ལུང་སྡེ་ཁག་མང་པོ་ཞི་བདེ་གཅིག་གྱུར་དང་རང་དབང་བདེ་འཇགས་ལ་བཀོད་ཚུལ་སོགས།སྐུ་ཚེའི་ནང་རྣམ་པ་གཡུལ་གྱི་ལས་དྲག་པོ་ཁོ་ན་ལྟ་བུའི་མཛད་པ་ཆེ་ཡང་།ངོ་བོའི་ཆ་ནས་གཞན་ཕན་དང་བྱམས་བརྩེ་ལས་མ་འདས་པ་ནི་བོད་མི་བྱིངས་ཀྱི་ངག་ན།ནངས་སྔ་དྲོ་གསོད་པའི་ཤན་པ་དང་།།དགོང་ཕྱི་དྲོ་འདྲེན་པའི་བླ་མ་ཡིན།།ཞེས་རླུང་ལྟར་གྲགས་ཡོད་པ་ནང་བཞིན།ཁོང་གིས་མཚན་ལྡན་དགེ་བའི་བཤེས་གཉེན་རླངས་གྲུབ་ཆེན་ཨ་མེས་བྱང་ཆུབ་འདྲེ་བཀོལ་མཆོག་རྩ་བའི་བླ་མར་བསྟེན་ཏེ།ཐུན་མིན་སྔགས་ཀྱི་རྣལ་འབྱོར་ལ་རྩེ་གཅིག་ཏུ་འབད་པ་བྱས་རྐྱེན་སྒྲུབ་པ་མཐར་ཕྱིན་ཏེ་བསད་གསོའི་བརྟུལ་ཞུགས་མངོན་དུ་གྱུར་བ་དང་།ལྷག་པར་རྒྱལ་བའི་དབང་པོ་ཨོ་རྒྱན་ཡབ་ཡུམ་ནས་བརྒྱུད་པའི་ཟབ་ལམ་རྫོགས་པ་ཆེན་པོའི་ལྟ་སྒོམ་སྤྱོད་གསུམ་ལ་བརྩོན་སྒྲུབ་ནན་ཏུ་མཛད་པའི་སྦྱང་འབྲས་ལ་བརྟེན།སྐུ་ཚེ་གཅིག་གི་ཡུན་ལ་རྣམ་གྲོལ་གདོད་མའི་མགོན་པོའི་གོ་འཕང་མངོན་ཏུ་མཛད་དེ།མཁའ་སྤྱོད་རྡོ་རྗེའི་གྲོང་དུ་འཇའ་ལུས་འཕོ་བ་ཆེན་པོའི་སྐུར་བཞེངས་ཤིང་།མཐའ་ཡས་པའི་འགྲོ་ཁམས་སྤྱིའི་ཁྱོན་ལ་ཐུགས་ཀུན་ཁྱབ་བརྩེ་ཆེན་ཡེ་ཤེས་ཀྱི་འཕྲིན་ལས།དུས་ཇི་སྲིད་ནམ་མཁའ་གནས་ཀྱི་བར་འཕོ་མེད་རྟག་ཁྱབ་ལྷུན་གྲུབ་ཏུ་འཇུག་པ་ལ་སྐད་ཅིག་ཀྱང་གཡེལ་བ་མེད་པར་གདུལ་བྱའི་ཞིང་གི་ཁྱོན་ལ་གང་འདུལ་དེར་སྟོན་དུ་འབྱུང་ཞིང་།རྨད་བྱུང་གསང་བ་གསུམ་གྱི་མཛད་པ་བསམ་གྱིས་མི་ཁྱབ་པ་མངའ་བའི་བདག་ཉིད་ཅན་ཡིན་པའི་རྒྱུ་མཚན་གྱིས།བོད་སྤྱི་ཚོགས་ཀྱི་སེམས་ནང་ལ་ཁོང་གི་རླབས་ཆེ་བའི་མཛད་རྗེས་ནི།མེས་པོ་གོང་མ་སུས་ཀྱང་འགྲན་དུ་མེད་པ་ཞིག་རེད་སྙམ་པའི་ངེས་ཤེས་གཏིང་ཚུགས་པ་ཆགས་ཏེ།གླིང་ཚང་གི་གདུང་རྒྱུད་ཕྱི་མ་དག་གིས་གཙོས་བོད་འབངས་སྤྱིའི་དཔྱོད་ལྡན་པ་རྣམས་ཀྱིས་ཁོང་གི་བཟང་སྤྱོད་གྲུབ་རྗེས་ལ་གཞིགས་ཏེ།མ་འོངས་པར་ཁོང་གི་མཛད་པ་རྣམ་ཐར་འཛམ་གླིང་ལ་ཁྱབ་པའི་རྟེན་འབྲེལ་ལམ་སྔོན་དཔག་དཔྱོད་ཤེས་ཀྱིས་འཛམ་གླིང་གེ་སར་རྒྱལ་པོ་ཞེས་པའི་མཚན་ཐོབ་དཔང་མཐོན་པོ་ཞིག་བསྩལ་བར་མ་ཟད།བན་བོན་གྲུབ་མཐའ་རིས་སུ་མ་ཆད་པའི་ཚད་མའི་སྐྱེས་བུ་མང་པོས་དད་མོས་ཀྱི་སེམས་ཁམས་རབ་ཏུ་བརྟན་པོས་སྐྱེས་བུ་ཁོང་བྱིན་རླབས་ཀྱི་རྩ་བ་བླ་མ་ལྟར་དུ་བསྟེན་ཐབས་དང་།དངོས་གྲུབ་ཀྱི་རྩ་བ་ཡི་དམ་དང་མཁའ་འགྲོ་ལྟར་དུ་བསྙེན་ཚུལ་གྱི་སྒྲུབ་ཐབས།འཕྲིན་ལས་ཀྱི་བྱེད་པོ་ཆོས་སྐྱོང་དང་དགྲ་བླ་ཝེར་མའི་ཚུལ་དུ་མཆོད་གསོལ་བསྟོད་སྐུལ་བྱེད་ཐབས་སོགས་སོ་སོའི་མོས་པ་དང་མཐུན་ཞིང་།བྱིན་རླབས་ཀྱི་ཚན་ཁ་འབར་བའི་ཆོས་སྒོ་མཐའ་ཡས་པ་དུས་རབས་མི་ཉུང་བ་ཞིག་གི་ཡུན་ལ་མཛད་པ་ད་ལྟ་དངོས་སུ་བཞུགས་ཡོད་པ་དང་།ལྷག་པར་དུ་བོད་དམངས་ཁྲོད་དུ་རྒྱུག་ཆེ་བའི་བཤད་རྒྱུན།སྟག་གི་མགོ་ལ་སྦྲུལ་གྱི་མཇུག་མ་ཅན་།།ཞེས་པ་ལྟ་བུ་འཁྲུངས་འདས་ཀྱི་ལོ་ཚིགས་ལ་སྡོམ་ཚིག་བཀོད་མྱོང་པའི་བཞེད་ཕྱོགས་དང་།དེ་ལས་ཀྱང་བོད་སིལ་འཐོར་རྗེས་ཀྱི་ལོ་རྒྱུས་ཆོས་འབྱུང་ཀུན་ཀྱི་ཕྱི་མོར་གྱུར་བ།རླངས་ཀྱི་པོ་ཏི་བསེ་རུ་ལྟ་བུའི་ཡིག་ཚང་རྙིང་བ་དག་གི་བཞེད་པ་རྣམས་ཕན་ཚུན་གོ་བསྡུར་ཏེ།གླིང་རྗེ་ཁོང་མདོ་ཁམས་གླིང་ཡུལ་དུ་སྟག་ལོར་སྐུ་འཁྲུངས་ནས་སྦྲུལ་ལོར་འདས་པའི་ལུགས་ཏེ།ཐུན་མོང་སྣང་ཚུལ་དུ་དགུང་ལོ་གྱ་བརྒྱད་དུ་བཞུགས་པའི་ལུགས་ལྟར་གྱི་དུས་མཉམ་མི་སྣའི་ལོ་རྒྱུས་ཁག་ལས་གསལ་བའི་དཔྱད་གཞི་སྟོབས་ལྡན་གྱི་རིགས་དང་།གཞན་གླིང་རྗེ་དམ་པའི་ཞལ་ཟིན་པའི་གླིང་ཚང་མི་རབས་ཀྱི་སྐལ་ལྡན་སྐྱེ་བོ་རྣམས་ནས་རིམ་པར་ངག་ནས་ངག་ཏུ་བརྒྱུད་པའི་གཏམ་ཁུངས་ལྡན་དག་གི་ས་བོན་དངོས་ལ་གཞི་བྱས་ཏེ།ཕྱིས་ཀྱི་ལོ་རྒྱུས་པ་དང་སྙན་ངག་པ་དག་གིས་བསྐྲུན་པའི་རྟོགས་བརྗོད་སྙན་རྩོམ་རིང་མོའི་རིགས་དང་།གཞན་དུ་སྣང་བ་དཔེ་རུ་ཤར་བའི་དག་སྣང་རྣལ་འབྱོར་བ་རྣམས་ཀྱི་དགོངས་ཉམས་ལས་ཐོན་པའི་གསང་བ་བསམ་མི་ཁྱབ་པའི་ཉམས་སྒྲུང་།གླིང་རྗེ་རྒྱལ་བློན་གྱི་སྐྱེ་མཐའ་ཡང་སྲིད་རྣམ་པས་སྔོན་གྱི་མཛད་པ་འཕྲིན་ལས་རྗེས་སུ་དྲན་པའི་རིམ་པ་བཀྲལ་བའི་སྒྲུང་།གང་ཟག་ཁྱད་པར་བ་དག་གི་རིག་ཁམས་ལ་སེང་ཆེན་དགྲ་བླ་ཝེར་མའི་ཡེ་ཤེས་ཀྱི་འཇུག་པ་ཐུན་མོང་མ་ཡིན་པ་ཞུགས་པའི་བབས་སྒྲུང་སོགས།མདོར་ན་དུས་རབས་མི་ཉུང་བ་ཞིག་གི་ཡུན་ལ།གླིང་རྗེ་གེ་སར་ལ་ཕྱི་ནང་གསང་གསུམ་གྱི་མཛད་པ་རྣམ་ཐར་བསམ་མི་ཁྱབ་པའི་སྒོ་མཐའ་ཡས་པ་ཞིག་བྱུང་བས།ད་ལྟ་བོད་ཀྱི་ལོ་རྒྱུས་སྙན་རྩོམ་རིང་མོ་ཞེས་འཛམ་གླིང་གི་གྲགས་ཆེན་ཟིན་ཐོ་ལས་བརྒལ་ཟིན་པ་ནི།བོད་སྔ་རབས་ཀྱི་གླིང་སྒྲུང་བ་དག་གི་བཀའ་དྲིན་བདག་རྐྱེན་དང་།ད་ལྟའི་གླིང་གེ་སར་གྱི་མཛད་པ་རྣམ་ཐར་རྒྱུན་འཛིན་པ་དག་གིས་བརྩོན་སྟོབས་ལས་བྱུང་བ་ཡིན་ལ།འཛམ་གླིང་མི་རིགས་ཀྱི་སྔོན་དུ་ངོ་གནོང་མི་དགོས་པའི་བྱས་རྗེས་རླབས་ཆེན་པོ་ཞིག་ཀྱང་ཅི་ལ་མིན།